Učinak preoperativne topikalne primjene diklofenaka na intraokularnu koncentraciju interleukina-12 i makularni edem nakon operacije katarakte kod pacijenata s dijabetičkom retinopatijom: randomizirano kontrolirano istraživanje

**Cilj** Odrediti snižava li topikalna primjena nesteroidnog protuupalnog lijeka intraokularnu koncentraciju interleukina-12 i incidenciju postoperativnog makularnog edema kod pacijenata s neproliferativnom dijabetičkom retinopatijom podvrgnutih operaciji katarakte.

**Postupci** Randomizirali smo 55 pacijenata u skupinu koja je dobivala diklofenak (n = 27) i skupinu koja je dobivala placebo (n = 28). Pacijenti iz eksperimentalne skupine dobivali su 0,1% topikalnog diklofenaka četiri puta dnevno 7 dana prije operacije, a liječenje je prestalo 30 dana nakon operacije. Kontrolni pacijenti su dobivali placebo 7 dana prije operacije, a 30 dana nakon operacije su dobivali standardnu postoperativnu terapiju s 0,1% topikalnog deksametazona četiri puta dnevno. Svi pacijenti dobili su postoperativnu profilaksu tombramicin kapima za oči 30 dana četiri puta dnevno. Sedam dana prije operacije, na dan operacije te 1, 7, 30 i 90 dana nakon operacije mjerili smo centralnu fiksacijsku debljinu optičkom koherentnom tomografijom te smo na početku operacije uzeli uzorak očne vodice za analizu koncentracije interleukina-12. Zbog gubitka pacijenata iz praćenja i nedovoljne količine očne vodice, nismo analizirali podatke 3 pacijenta liječena diklofenakom i 8 pacijenata koji su primali placebo.

**Rezultati** Koncentracija interleukina-12 u očnoj vodici bila je značajno niža u skupini koja je primala diklofenak nego u skupini koja je primala placebo (*t* = −2,85, *P* = 0,007). Skupina koja je primala diklofenak imala je značajno manji porast centralne fiksacijske debljine nakon fakoemulzifikacije (F = 13,57, *P*<0,001).

**Zaključak** Pacijenti koji su preoperativno tretirani s diklofenakom imali su značajno niže intraokularne razine IL-12 i manji porast centralne fiksacijske debljine, što upućuje na to da kombinacija preoperativnog i postoperativnog liječenja topikalnim nesteroidnim protuupalnim lijekom može sniziti incidenciju postoperativnog makularnog edema kod pacijenata s dijabetičkom retinopatijom.